Kommissionens beslutning

af 22. august 2002

om ændring af beslutning 2002/80/EF om særlige betingelser for import af figner, hasselnødder og pistacienødder og visse produkter heraf med oprindelse i eller afsendt fra Tyrkiet

(meddelt under nummer K(2002) 3109)

(EØS-relevant tekst)

(2002/679/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 93/43/EØF af 14. juni 1993 om levnedsmiddelhygiejne(1), særlig artikel 10, stk. 1, og

ud fra følgende betragtninger:

(1) I henhold til artikel 2 i Kommissionens beslutning 2002/80/EF(2), ændret ved beslutning 2002/233/EF(3), tages beslutningen op til fornyet overvejelse inden den 1. juli 2002 for at afgøre, om de særlige betingelser, der er fastsat i beslutningen, giver Fællesskabet et tilstrækkeligt folkesundhedsbeskyttelsesniveau, og om der fortsat er et behov for de særlige betingelser.

(2) Resultaterne af stikprøveudtagning og analyser af partier af tørrede figner, hasselnødder og pistacienødder, der har oprindelse i eller er afsendt fra Tyrkiet, viser, at der fortsat er behov for de særlige betingelser, der er fastsat i beslutning 2002/80/EF, med henblik på at sikre Fællesskabet et tilstrækkeligt folkesundhedsbeskyttelsesniveau.

(3) Der er ikke påvist aflatoksinkontaminering af friske figner, og friske figner bør derfor udgå af anvendelsesområdet for beslutning 2002/80/EF. Der er påvist aflatoksinkontaminering af figen- og hasselnøddemasse, og figen- og hasselnøddemasse bør derfor være omfattet af nævnte beslutnings anvendelsesområde.

(4) For at sikre, at stikprøveudtagning og -analyse af partier af figner, hasselnødder og pistacienødder med oprindelse i eller afsendt fra Tyrkiet foregår på en ensartet måde i hele Fællesskabet, bør der fastsættes en omtrentlig hyppighed for stikprøveudtagning og -analyse, og det bør fastsættes, hvilken prøveudtagningsmetode der skal anvendes for hasselnødder, herunder vakuumpakninger.

(5) Det er nødvendigt at ajourføre listen over indgangssteder for Belgien, Tyskland, Frankrig, Irland, Østrig og Sverige, hvorigennem de produkter, beslutning 2002/80/EF omhandler, kan importeres.

(6) Beslutning 2002/80/EF bør derfor ændres i overensstemmelse hermed.

(7) Den Stående Komité for Fødevarekæden og Dyresundhed er blevet hørt -

VEDTAGET FØLGENDE BESLUTNING:

Artikel 1

I beslutning 2002/80/EF foretages følgende ændringer:

1) Artikel 1 ændres således:

a) Stk. 1 affattes således: "1. Medlemsstaterne må ikke importere produkter henhørende under følgende kategorier, som har oprindelse i eller er afsendt fra Tyrkiet, og som er beregnet til anvendelse som levnedsmiddel eller levnedsmiddelingrediens, medmindre partiet ledsages af resultaterne af de officielle prøver og analyser og af sundhedscertifikatet i bilag I i udfyldt og underskrevet stand og bekræftet af en repræsentant for generaldirektoratet for beskyttelse og kontrol under det tyrkiske ministerium for landbrug og landdistrikter:

- tørrede figner henhørende under KN-kode 0804 20 90

- hasselnødder (Corylus sp.), med eller uden skal, henhørende under KN-kode 0802 21 00 eller 0802 22 00

- pistacienødder henhørende under KN-kode 0802 50 00

- blandinger af nødder og tørret frugt henhørende under KN-kode 0813 50 med indhold af figner, hasselnødder eller pistacienødder

- figenmasse og hasselnøddemasse henhørende under KN-kode 2007 99 98

- hasselnødder, figner og pistacienødder, tilberedte eller konserverede, herunder blandinger henhørende under KN-kode 2008 19."

b) Følgende indsættes som stk. 6: "6. Der udtages stikprøver og udføres analyser, jf. stk. 5, af ca. 10 % af varepartierne for hver varekategori, der er omhandlet i stk. 1.

Partier, der underkastes prøveudtagning og analyser, tilbageholdes i højst ti arbejdsdage, inden de frigives til afsætning fra Fællesskabets indgangssted. I så fald udsteder medlemsstatens kompetente myndighed et officielt ledsagedokument, hvori det angives, at partiet har været underkastet officiel prøveudtagning og analyse, og hvilket resultat analysen har givet.

For hasselnødder foregår prøveudtagningen efter den prøveudtagningsprocedure, der er fastsat i punkt 5.2 i bilag I til Kommissionens direktiv 98/53/EF(4). Hvis hasselnødder forhandles i vakuumpakninger, udtages mindst 25 enkeltprøver af partier på 15 tons eller derover, dvs. en samlet prøve på 30 kg, eller 25 % af de enkeltprøver, der skal udtages i henhold til direktiv 98/53/EF, af partier på under 15 tons."

2) Artikel 2 affattes således: "Artikel 2

Denne beslutning følges op på grundlag af oplysninger og garantier fra Tyrkiets kompetente myndigheder og på grundlag af resultaterne af de analyser, medlemsstaterne foretager.

Denne beslutning tages op til fornyet overvejelse senest den 31. december 2002 for at afgøre, om de særlige betingelser i artikel 1 giver Fællesskabet et tilstrækkeligt folkesundhedsbeskyttelsesniveau. Det vurderes samtidig, om der fortsat er behov for særlige betingelser."

3) Bilag II affattes som angivet i bilaget til nærværende beslutning.

Artikel 2

Denne beslutning er rettet til medlemsstaterne.

Udfærdiget i Bruxelles, den 22. august 2002.

På Kommissionens vegne

David Byrne

Medlem af Kommissionen

(1) EFT L 175 af 19.7.1993, s. 1.

(2) EFT L 34 af 5.2.2002, s. 26.

(3) EFT L 78 af 21.3.2002, s. 14.

(4) EFT L 201 af 17.7.1998, s. 93.

BILAG

"BILAG ΙΙ

Liste over indgangssteder, hvorigennem figner, hasselnødder og pistacienødder eller produkter heraf med oprindelse i eller afsendt fra Tyrkiet kan importeres til Det Europæiske Fællesskab

>TABELPOSITION>"